 Nibi ti Nnamdi ti fẹẹ ja mọto gba ni Sango lọwọ ọlọpaa ti ba a : Nnamdi Omeka lọmọkunrin to ko ọta ibọn lọwọ yii n jẹ, ọmọ ọdun mọkanlelogun 21 ni. Lọjọ kẹrinla, oṣu kẹsan-an yii, lọwọ awọn ọlọpaa ba a lagbegbe Ile pupa Iloye, ni Sango-Ọta, nibi toun ati ikeji ẹ ti fẹẹ ja mọto gba lọwọ ọkunrin kan ti wọn pe orukọ ẹ ni Rasak Hamed.Ipe ẹ gba wa ni DPO teṣan ọlọpaa  Sango gba lọjọ naa,  ni nnkan bii aago mẹwaa alẹ ku iṣẹju mẹẹẹdogun. Ẹni to pe naa ṣalaye pe ikọ ẹlẹni meji kan n ṣọṣẹ lọwọ lagbegbe ọhun, wọn ni nnkan ija lọwọ, wọn si fẹẹ gba mọto lọwọ ẹnikan.Awọn ọlọpaa gba ibẹ lọ, wọn si ba ikọ ẹlẹni meji to n ṣọṣẹ lọwọ naa nibẹ. Gẹgẹ bi alaye Alukoro ọlọpaa nipinlẹ Ogun,  Abimbọla Oyeyẹmi,  o ni bawọn adigunjale ti wọn ti n yinbọn kiri tẹlẹ lati dẹruba awọn eeyan ṣe kofiri awọn ọlọpaa ni wọn bẹrẹ si sa lọ, wọn ko duro mọ.Awọn ọlọpaa naa bẹrẹ si i le wọn lọ, pẹlu iranlọwọ awọn eeyan to wa nitosi, ọwọ tẹ eyi to n jẹ Nnamdi Omeka yii, ẹni keji rẹ sa lọ ni tiẹ.Ọta ibọn mẹrin ti wọn ko ti i yin lawọn ọlọpaa ba lọwọ Nnamdi, wọn si tun ri ọkan ti wọn ti yin lọwọ ẹ pẹlu.CP Edward Awolọwọ Ajogun ti paṣẹ pe ki wọn wa ikeji Nnamdi to sa lọ naa ri, ki wọn si gbe oun tọwọ tẹ lọ sẹka iwadii gidi. 